ลูกผมมีปานแดงที่ริมฝีปากตอนเกิดมาไม่มี มาเป็นสักประมาณหนึ่งเดือนต้องทำอย่างไรครับ
สวัสดีค่ะ ปาน (Birthmarks)ที่ผิวหนังอาจจะปรากฏขึ้นเมื่อแรกคลอดหรือหลังคลอดก็ได้ โดยอาจปรากฏอยู่บนผิวหนังตลอดชีวิตหรือค่อย ๆ หายไปเมื่อโตขึ้นปานแบ่งออกตามสีได้เป็น 2 ชนิดหลัก คือปานแดงและปานดำ หากเป็นปานสีแดง จะเกิดจากลักษณะของหลอดเลือดที่ผิดปกติ จึงทำให้เห็นเป็นสีแดง หรือสีชมพู หรือม่วง ปานแดงมี 3 ชนิด คือ- ปานสตรอว์เบอร์รี่ (Strawberry Hemangioma)หรือเนื้องอกหลอดเลือด จะเป็นจุดหรือปื้นแดงนำมาก่อน แล้วกลายเป็นตุ่นนูนสีแดงสด ผิวขรุขระแต่นุ่ม ส่วนใหญ่จะขึ้นบนใบหน้า หนังศีรษะ หน้าอกหรือหลัง ส่วนมากมักปรากฏขึ้นเมื่อเด็กอายุได้ 1-2 เดือน และจะโตมากขึ้นในช่วงอายุ 6-9 เดือน หลังจากอายุ 1 ปี ก้อนจะค่อยๆ ยุบลงได้เอง- แซลมอน แพตช์ (Salmon Patch)หรือปานเส้นเลือดแดง มักปรากฏแต่แรกคลอด โดยทั่วไปจะหายไปเองภายในไม่กี่เดือน แต่ปานที่เกิดขึ้นบนหน้าผากนั้นจะใช้เวลา 4 ปีจึงจะหายไป ส่วนปานที่อยู่บนท้ายทอยจะไม่หายไป- ปานแดงเส้นเลือดฝอย (Port-Wine Stain)คือปานแดงที่ปรากฏแต่แรกคลอดและจะคงอยู่ตลอดชีวิตไม่จางหาย รอยโรคจะขยายขนาดโตตามตัว เริ่มแรกจะมีสีชมพูหรือแดง เมื่อโตขึ้นจะกลายเป็นสีคล้ำขึ้น นูนหนาและขรุขระมากขึ้น มักพบบริเวณใบหน้า โดยเฉพาะรอบดวงตาดังนั้น หากไม่พบปานตอนแรกคลอด แต่มาพบตอนหลังในช่วงวัยทารก น่าจะเป็นปานสตรอว์เบอร์รี่ แต่หากมาเกิดภายหลังเมื่อพ้นวัยทารกไปแล้ว รอยโรคดังกล่าวไม่น่าใช่ปานค่ะ แต่อาจเป็นอย่างอื่น เช่น เนื้องอกของหลอดเลือดชนิดต่างๆ (hemangioma) เป็นต้นแนะนำให้ลูกไปพบแพทย์เพื่อตรวจดูลักษณะของรอยโรคว่าเป็นปานหรือไม่และเป็นชนิดใดนะคะ หรือเป็นโรคอย่างอื่นค่ะ ซึ่งหากเป็นปานแดงและรอยโรคเป็นไม่มาก สามารถรักษาได้ด้วยเลเซอร์ค่ะ